SIAM เหินฟ้ารับข่าวลงทุนโรงไฟฟ้าญี่ปุ่น-ราคาหุ้นต่ำบุ๊ค
SIAM เหินฟ้ารับข่าวลงทุนโรงไฟฟ้าญี่ปุ่น-ราคาหุ้นต่ำบุ๊ค โดยล่าสุดปิดตลาดภาคเช้าราคาอยู่ที่ 3.10 บาท บวก 0.14 บาท หรือ 4.73% สูงสุดที่ 3.18 บาท ต่ำสุดที่ 3.02 บาท มูลค่าซื้อขายที่ 16.73 ล้านบาท
28 ม.ค. 2559

ผู้สื่อข่าวรายงานว่า ราคาหุ้นบริษัท สยามสตีลอินเตอร์เนชั่นแนล จำกัด (มหาชน) หรือ SIAM ปิดตลาดภาคเช้าราคาอยู่ที่ 3.10 บาท บวก 0.14 บาท หรือ 4.73% สูงสุดที่ 3.18 บาท ต่ำสุดที่ 3.02 บาท มูลค่าซื้อขายที่ 16.73 ล้านบาท ขณะที่ดัชนีตลาดหุ้นไทยโดยรวมบวก 0.13%
 
ด้าน บล.คันทรี่กรุ๊ป ระบุในบทวิเคราะห์ (28 ม.ค.) ว่าหลังจาก SIAM อนุมัติให้บริษัท สยามอินเตอร์เนเชั่นแนล เอนเนอร์จี จำกัด ซึ่งเป็นบริษัทย่อย เข้าซื้อหุ้น 100% ใน BGE ซึ่งเป็นบริษัทโฮลดิ้ง และมีเงินลงทุน 1 บริษัท คือ RSE ซึ่งลงทุนในโครงการโรงไฟฟ้าพลังงานแสงอาทิตย์โครงการ Miyagi Solar Project ขนาดกำลังการผลิตติดตั้ง 15.17 เมกะวัตต์ ในประเทศญี่ปุ่นนั้น บริษัทจะสามารถรับรู้รายได้ภายในปี 60 ด้านราคาหุ้น SIAM ต่ำกว่ามูลค่าหุ้นทางบัญชีต่อหุ้น (book value) ที่ปัจจุบันอยู่ที่ 3.91 บาท ดังนั้นราคาหุ้นจึงมีแนวโน้มปรับตัวขึ้นอีก โดยมองแนวต้านที่ 3.40 บาท
อนึ่งเช้านี้ SIAM ระบุว่า ที่ประชุมคณะกรรมการบริษัทเมื่อวานนี้ (27 ม.ค.) อนุมัติให้บริษัท สยามอินเตอร์เนเชั่นแนล เอนเนอร์จี จำกัด ซึ่งเป็นบริษัทย่อย เข้าซื้อหุ้น 100% ใน BGE ในราคาเท่ากับหุ้นที่ชำระแล้วหุ้นละ 2.50 บาท เป็นจำนวนเงินทั้งสิ้น 2,499,995 บาท
โดย BGE เป็นบริษัทโฮลดิ้ง และมีเงินลงทุน 1 บริษัท คือ RSE ซึ่งลงทุนในโครงการโรงไฟฟ้าพลังงานแสงอาทิตย์โครงการ Miyagi Solar Project ขนาดกำลังการผลิตติดตั้ง 15.17 เมกะวัตต์ โดยมีมูลค่ารวมของโครงการประมาณ 1,358.18 ล้านบาท หรือ 4,467 ล้านเยน คาดว่าจะสามารถก่อสร้างแล้วเสร็จ และจำหน่ายไฟฟ้าเชิงพาณิชย์ได้ภายในช่วงไตรมาส 3 ปี 2560
 

 
ภาพประกอบ: ASEN